Bercow stýrir þingfundum með tiilþrifum . Vísir / EPA Evrópskir fjölmiðlar hafa dásamað vasklega framgöngu Johns Bercow , forseta breska þingsins , í umræðum um fyrirhugaða útgöngu Bretlands úr Evrópusambandinu undanfarna daga . Eitt evrópsku dagblaðanna lýsir Bercow sem einu uppsprettu raðar og reglu í breskum stjórnmálum um þessar mundir . Mikið hefur gengið á í breska þinginu undanfarna daga . Fimm daga umræðu þingmanna um útgöngusamning Theresu May forsætisráðherra lauk á þriðjudag með því að yfirgnæfandi meirihluti hafnaði honum . Vantrauststillaga á May var svo felld í gærkvöldi . Allra augu hafa því verið á þinginu síðustu daga . Evrópskir fjölmiðlar virðast hafa skemmt sér við að fylgjast með Bercow sem stýrir þingfundum í neðri deild þingsins af festu , að sögn The Guardian . Þeir hafa fjallað um tilþrifamikil köll þingforsetans eftir þögn og röð og reglu í þingsal . „ Enginn á Bretlandseyjum getur hrópað „ hljóð , hljóð “ eins fallega og John Bercow , “ segir hollenska dagblaðið De Volkskrant . Það fullyrðir jafnframt að „ eina röðin og reglan í breskum stjórnmálum kemur út um munn Johns Bercow þessa stormasömu daga “ . Aðrir miðlar hafa tekið saman myndbönd af Bercow í ham og birt á samfélagsmiðlum . Þeirra á meðal er þýski fréttaskýringarþátturinn Tagesschau sem birti myndband með titlinum „ Hljóð ! Hljóð ! Hljóð ! “ og sýnir Bercow hvetja þingmenn til stillingar , oft með leikrænum tilþrifum . Franska útvarpsstöðin Radio France Internationale tilnefndi Bercow sem „ Evrópubúa vikunnar “ . Þingforseti í neðri deild breska þingsins sér um að stýra fundum og veitir þingmönnum orðið . Hann ber einnig ábyrgð á því að halda uppi röð og reglu í umræðum og getur refsað þingmönnum fyrir að brjóta gegn þingsköpum . Þannig húðskammaði Bercow Boris Johnson , þáverandi utanríkisráðherra , fyrir karlrembu eftir að Johnson vísaði til þingkonu með nafni eiginmanns hennar í þingræðu . Bercow hefur verið þingforseti frá árinu 2009 og eru sagður njóta þess að baða sig í sviðsljósinu . Hann var áður félagi í Íhaldsflokknum en þingforsetar eru hlutlausir gagnvart stjórnmálaflokkunum og segja sig frá þeim áður en þeir taka við embættinu . John Bercow , forseti neðri deildar breska þingsins húðskammaði Boris Johnson , utanríkisráðherra Bretlands , eftir að sá síðarnefndi vísaði til þingkonu með nafni eiginmanns hennar .